钦定古今图书集成/明伦汇编/氏族典/第214卷 > 何泽
## 钦定古今图书集成/明伦汇编/氏族典/第214卷 > 何泽

按《五代史何泽传》：“泽，广州人也。父鼎，唐末为容管经
略使。泽少好学，长于歌诗，举进士，为洛阳令。唐庄宗
好畋猎，数残民田，泽乃潜身伏草间，伺庄宗当马谏，
庄宗为之止猎，拜仓部郎中。明宗时，数上书言事，明
宗幸汴州，又欲幸邺，泽伏阁切谏，明宗嘉之，拜吏部

少卿。敕未出而泽先知之，即称新官，上章自诉。章下
中书，凤等言“泽未拜命而称新官，轻侮朝廷，请坐以
法。”乃以太仆少卿致仕，居于河阳。泽时年已七十，尚
希仕进。晋高祖入立，召为太常少卿，以疾卒于家。